Taman Nasional Komodo

**Taman Nasional Komodo** adolah taman nasional nan talatak di Provinsi Nusa Tenggara Timur dan dakek jo Pulau Sumbawa, Nusa Tenggara Barat. Taman ko tadiri ateh tigo pulau utamo yaitu Pulau Komodo, Pulau Rinca, jo Pulau Padar, sarato 26 pulau ketek lainnyo. Wilayah total dari taman nasional ko mancapai 1.733&nbsp;km2 (603&nbsp;km2 wilayah darek). 

Taman nasional ko partamo kali didirikan pado taun 1980 untuak malinduangi komodo jo tampek tingganyo. Kudian ditaruihan pulo untuak malinduangi binatang-binatang lain. Ado 277 spesies binatang nan marupokan papaduan antaro binatang Asia jo Australia, nan taddiri ateh 32 spesies mamalia, 128 spesies buruang, jo 37 spesies reptil. Ado pulo 253 spesies tarumbu karang jo 1000 spesies ikan. Pado taun 1991 taman ko ditatapkan sabagi Situs Warisan Dunia UNESCO.

Pado taun 2011, Taman Nasional Komodo tapiliah manjadi salah satu dari *[[New7Wonders of Nature]]* (*7 Kaajaiban Alam Baru*).Kudian mandapek suaro paliang banyak. Taman Nasional Komodo tapiliah dek baragamnyo biota lauik di dalamnyo.

## Sijarah
Pado taun 1911, surang letnan Balando, Letnan J. K. H. van Steyn van Henbroek, malakukan panjalajahan di Pulau Komodo. Dari panjalajahannyo didapek foto jo kulik komodo nan dikirimnyo ka Peter Ouwens nan sangkek tu manjadi kurator di Kebun Raya Bogor. Peter Ouwens nan juo ilmuwan mambuek publikasi tantang komodo pado tulisan nan bajudul "*On a Large Species from The Island of Komodo*" pado taun 1912 inggo pulau sarato binatang ko tanamo di Eropa. Samanjak itu, mulai dilakukan palinduangan ka binatang sarato pulaunyo. Mulo-mulo pado taun 1915, Kasultanan Bima mangaluakan surek kaputusan untuak malinduangi komodo (*Verordening van het Sultanat van Bima*). Kudian upayo ko dilanjuikan dek Pamarintah Hindia-Balando inggo manatapkan kawasan suaka margasarwa pado taun 1927.

Pado taun 1980, status suaka margasatwa barubah manjadi taman nasional. Salanjuiknyo pado taun 1991, Taman Nasional Komodo manjadi Situs Warisan Dunia UNESCO. Sampai akhianyo di taun 2011, Taman Nasional Komodo manjadi salah satu dari *New7Wonders of Nature*. 

Pado taun 2019, Pamarintah Daerah Provinsi Nusa Tenggara Timur barencana untuak manutuik samantaro Taman Nasional Komodo sainggo indak bisa dikunjuangi untuak tujuan raun. Pemda maanggap hal iko paralu dilakukan untuak manaiakan populasi komodo nan mulai turun dek bakurangnyo binatang nan manjadi buruannyo. Salain itu, upayo ko dianggap paralu untuak mamparancak taman nasional sainggo manaiakan pandapatan daerah dari kunjuangan pariwisata. Upayo ko ditantang dek masyarakaik satampek dek upayo ko mambueknyo musti direlokasi padohal alah lamo tingga di sinan.

Pado taun 2020, Taman Nasional Komodo ditutuik dek adonyo Pandemi COVID-19. Panutupan ko alah dimulai dari Maret 2020 sampai Juni 2020. Pado patangahan Juni 2020, Balai Taman Nasional Komodo barencana ka mambukak baliak taman nasional, tapi jo skema pambatasan pangunjuang sairiang jo panerapan tatanan normal baru. untuak maambek pamindahan panyakik COVID-19.

## Geografi

Taman Nasional Komodo mambantang dari pasisia barat Flores, tigo pulau utamo (Komodo, Rinca, jo Padar), 26 pulau ketek, inggo parairan Selat Sape di dakek Sumbawa. Pulau-pulau ko barasa dari tanah volkanik. Daratannyo babatu-batu sarato babukik-bukik bulek jo katinggian inggo 735 m. Vegetasi padang rumpuik mandominasi taman nasional ko. Hutan-hutan rimbo masih dapek tasuo walau saketek dan hanyo ado di daerah bakatinggian di ateh 500 meter ateh pamukaan lauik dan manjadi rumah untuak tumbuahn-tumbuahan endemis katigo pulau utamo. 

Iklim pulau-pulau ko condong kariang dan tamasuak dalam daerah nan paliang jarang dituruni hujan di Indonesia. Curah hujan tahunan antaro 800 mm inggo 1000 mm. Pado musim kamarau, antaro Mei inggo Oktober, suhu rato-ratonyo adolah 40&nbsp;°C.

## Fauna
Komodo (*Varanus komodoensis*) marupokan fauna nan manjadi atraksi utamo di taman nasional ko. Kurang labiah ado 2.700-an ikua nan taseba di Pulau Komodo jo Rinca sarato pulau-pulau ketek di sakaliliangnyo, bahkan di pasisia barat Flores. Namun, populasi komodo dinyatokan punah di Pulau Padar.

Salain komodo, ado baragam binatang di taman nasional ko. Walau baitu, karagaman binatang darek indak sabanyak binatang lauik. Binatang darek nan ado marupokan binatang endemik sarato papaduan antaro binatang Asia jo Auatralia. Binatang Asia rato-rato binatang mamalia, antaro lain ruso timor (*Cervus timorensis*), ciliang (*Sus scrofa vittatus)*, cigak (*Macaca fascicularis),* kabau (*Bubalus bubalis*), jo musang (*Paradoxurus hermaphroditus lehmanni)*. Samantaro binatang Australia nan tasuo kabanyakan reptil jo buruang, sarupo buruang gosong kaki-sirah (*Megapodius reinwardt*), kakaktuo gombak kuniang (*Cacatua sulphurea*), jo cucak timor (*Philemon buceroides*). Adopulo binatang endemik cando mancik komodo atau mancik rinca (*Rattus rintjanus).*

Binatang lauik baragam jinihnyo di taman nasional ko. Paliang banyak tasuo di bagian timur laut pasisia Pulau Komodo dek ado banyak tarumbu karang di siko. Binatang lauik nan dapek tasuo, cando hiu paus, ikan mola, pari manta, pari alang, kudo lauik ketek, false pipefish, clown frogfish, cipuik lauik-indak bacangkang (nudibranchia), gurito cincin biru, porifera, duyuang, paus sperma, paus biru, lumbo-lumbo, jo paus omura.


Berkas:Komodo Dragon Eating Rinca.jpg|Komodo nan sadang makan
Berkas:Water buffalo at Rinca.jpg|Kabau
Berkas:Crab-eating macaque at Rinca.JPG|Cigak
Berkas:Komodo dragon stalking deer.png|Komodo nan maintai ruso timor
Berkas:Manta ray.jpg|Pari Manta


## Rujuakan